Reisebricht # 2     09/08/2007  London - Singapur       Noch däm längere Ufenthalt uf em riesige Flughafe Londen Heathrow, isches denn ändlich witer gange. S'Flugzüg isch gigantisch gsi! Ebe e richtige Jumbo mit 2 Stöck! In dere Turnhalle" hämer denn eusi Plätz in dr 2. Hinderschte Reihe gfunde, näbeme Gschäftsmaa öbbe mitti 50. Mit däm offene Mitpassagier simer denn au gli ins Gspröch cho. Und  siehe da, er isch Australier, und zwar vo Perth (womr eus 5 Mönet wärde Ufhalte!=). Er het denn verzellt dasser bime Energiekonzern schafft und sehr vil umereist. Woner denn gseit het, mr sele eus mälde wemr in Perth si (und falls öbis mit eusere Homestay family nid guet sig chöne mr jederzyt zu ihm) und er eus sis Visitechärtli geh het, hemer denn au gmerkt, dass das si Energiekonzern isch (guet so öber zkenne). Drzue isch no zsäge, dass öbbe jede 2. Satz e Kompliment fürd Anna gsi isch und er scho in  erster Linie uf si fixiert gsi isch.=)   Wie erwartet, hanich prima pfust, während d'Anna höchstens 1-2 Stündli chli het chöne döse. Alles in Allem hämer aber    e guete Flug gha und si wie plant noch öbbe 13h in Singapur acho.   Welcome to Asia!   Dr Flughafe isch beidruckend gsi, sehr suber, schön gschmückt und modern (wie die ganz Stadt). Mr hän denn au schnell e Chübel für euse  Flugkaugummi" gsuecht, dass mr dä sicher nid neume ufe Bode oder so gheie. Denn für sönigi Vergehe" drohe do Gfängnis und Stockhieb. Allgemein wird eim schnell klargmacht, dass do e strengi Gsetzgebig herscht (und z.B. uf Drogehandel Todesstrof usgsetzt isch). Au do het wider alles prima klappt, d'Ireiseformalitäte si schnell gmacht gsi und am Gepäckband    simer au grad an eusi Koffer anegloffe. Denn simer vom Taxi-Corinator ufes Taxi zueteilt worde, das het is denn in öbbe 15  Minute zu eusem Hotel brocht. D'Stadt gseht würklich super us, alles mit Bluemegärte und Palme verziert, und überall gigantischi moderni Gebäude. Euses Hotel isch wirklich perfekt gläge, zMitzt im Zentrum (schins) nur 1-2 Min and Meerpromenade und umgeh vo riesige Ichaufszentre und Sehenswürdigkeite. Womer mit eusem Taxi vom Flughafe ind Stadt inecho si, hemers chuum chöne glaube, überall e riiiese Menscheuflauf und alli hän roti Sache agha. Bevor mr denn usem Taxi usgstige si, het denn dr Taxifahrer ufe Park  mit tuusige vo Lüt zeigt und in gebrochenem Englisch gseit:"Tonight biig celebleischn and fäilwöks". Wonen denn gfrogt ha was dr Grund drfür sig,    heter gseit:"oooh, today singapul national day!". Ach sooo, das erklärt denn au dMusig überall und dGirlande.=) Uf jedefall isch denn wirklich no dr ganz Obe e riise Chilbi gsi, und die ganz Stadt uf de Bei. Nochdem mir denn in eusem luxuriöse Hotel (so hämer das eigentlich nid erwartet!) icheckt si und d'Zimmer bezoge hei,  simer denn au no chli ins Getümmel. Das wers mol zu eusem 1. Dag in Singapurmr düen au grad no e paar Föteli druf..   Also, talk to you later..